Groot ‘Superrugby-geheim’ op die lappeOp lange laas is die groot “geheim” in Superrugby toe op die lappe gebring. Die SA Rugbyunie (Saru) het Vrydag aangekondig dat die Bulls, die Lions, die Sharks en die Stormers Suid-Afrika aanstaande jaar in Sanzaar se verkleinde Superrugbyreeks sal verteenwoordig. Dit het gevolg kort nadat die Cheetahs en die Kings aangekondig het hulle het uit eie vrye wil aan die reeks onttrek om ander oorsese moontlikhede te ondersoek. Daar was nooit juis twyfel dat dié twee franchise’e in die slag sal bly nie, en hulle het duidelik die boodskap gekry dat dit hulle nie sal help om teen die prikkels te skop nie. Met die vrywillige onttrekking kon hulle darem in ʼn mate hul aansien red. Saru sê in die verklaring wat uitgereik is inligting oor die nuwe internasionale moontlikhede vir die tweetal sal mettertyd bekend gemaak word. Moontlike deelname aan die Europese Pro12-reeks word reeds ʼn geruime tyd genoem, maar dit wil nou voorkom of ander opsies ook oorweeg word.